ISIGIDIMI SAMAXOSA, SEPTEMBER 1, 1883.

5

zwi atile entetweni ka Mr. M. P. abe kanti sele wile, nesimilo sake sesitandabuzeka, ndifuna ukwazi ukuba ungubanina lo M. P. Nguyena Xosa, nokuba nguyena Palamente, ukuba ati umntu ngokungavisisani naye abe selewile ?

Enye indawo endifuna ukuyipendula ndingapiki nomququ okule ncwadi, yile oti abafundisi liqela elingateni nokunyuka komntu ontsundu, uze uqale ngenteto ka Sir Bartie Frere ulaudele ngabongameli, nebedi zabamhlope. Kusemhlotsheni kum ukuba lenteto yako ayisekwanga pezu kwengqondo nenyaniso, kuba ngexesha lika Sir Bartie Frere andikolwa ukuba bebenokufunyanwa abangaba zi Mantyi ngapandle kokuba kube bekungarolwa abafundisi abatile baye kuqeqeshelwa ubu Mantyi, kanti ke nanamhlanje akungebi lula ukufumana i Mantyi kwabantsundu. Manditi u Sir Bartie Frere wateta njengomfiki, wasebenza njengomfiki, wemka kwangokunjalo. Ke ukunikwa kwabantu indawo ezipakamileyo akukangelwa emfundweni yodwa, kukangelwa nasesimilweni, engqondweni, nasebudaleni, ezindawo ke xa zimanywe nemfundo zingenza i Mantyi epeleleyo.

Kwindawo oteta nge Superintendents ndinosizi ukuti ezizinto uteta ungazicingi, ubadula nje, akuke ukangele nokuba umsebenzi we Super­intendents ngumsebenzi mnina, ukangela ekubekweni kwezandla kupela, enye into umonde kuwe asinto ikoyo, ukuzilinda izinto asinto uyaziyo. Pambi kokuba ndipendule funda ezi ziteto, uti owase Mlungwini i ‘ Roma ayakiwanga ngamhla mnye,’ uti owakuti ‘ Ubude abupangwa.’ Xa sikangela umsebenzi wabafundisi singabona ukuba awuhlehli, awubuyi ngamva uhambela pambili. Kuqala imizi yezikula ezinabantsundu bekutiwa zi Sections ngoku zi Circuits, kwiminyaka ezayo abafundisi abanengqondo ngemiteto yama Wesile boba zi Superintendents. Kulonyaka nabo abantsundu kulongqungqutela ebise Cape Town kutiwa yi Conference, uze uke ufunde ingxoxo yayo ngezikula zabantsundu. Ngokulala ezibedini zamagwangqa, manditi ukukuyala Unganqweneli indlu yommelwane wako.’

Kwindawo oti inteto yetu iyakonakalisa ‘ Imbumba ’ ndingati ungaba unyanisile ukuba ‘ Imbumba ’ ibisekwe pezu kuka M. P. Namhla mandenze amazwi okugqibela. Kum ngati lengxoxo yenengozi kuba iteta ngabafundisi abamhlope abantu abasenze ukuba sibe yilento siyiyo namhla, abantu abake i Institution zokufundisa omado- dana nozintombi, ukuba baqutywa yintonina xa bengaqutywa kukunga umntu ontsundu angenyuka. Ndicinga kanjako ukuba lento ingati ike yafika ezindlebeni zabamhlope bangatsho ngokwenene ukuti ukuba kuyo yonke into esiyenzele umntu ontsundu kukusibulela kwake oku singaba samkele okubi endaweni yokulungileyo. Ndiyakolwa kanjalo nabanini belipepa bangotuka ukuti xa bati benza into yokunyusa uhlanga oluntsundu kanti bakanda izikali zokuhlaba abazalwana babo. Nowase Roma angakala ati ihlazo e Scotland! ihlazo e Scotland!! ihlazo e Scotland!!! wena ukandileyo izikali zokuhlaba abazalwana bako ama Krestu. Aze nomfo wapesheya akale ngeliti abantwana sibakulisile, sabondla kodwa bona bapakamisile izitende zabo ngakuti. Kuyabonakala kum ukuba kuko amadoda apete ibelese (bellows) amana ukuvutela. Anditeti nto kodwa ndingati makaputume ezinkulu zase Simiti avutele ngazo ududume lomlilo ukuba uhlanga Iwakowawo ayalutiya. Ndiqinisile ukuti xa into le ite yangenwa nangabamhlope lonquma inqata, umti wozal’isilima, umntana wofana nonina, ongafana noyise woba ugodukile, ewe manditi inkuku yobotsh’umlomo.

Enye into andazi nokuba lilishwa, litamsanqa, bubulumko, budenge sinina. Ndibona ndibonile kuti xa sakuba kuko into ekufuneka siyilwe ngokohlanga, siti endaweni yoko senze ukaya ka Mpipiya mafuman' abinze nabasekaya, isuke ibe sisomboti, suke sirenyane sodwa, izinto ngati sizitata ngokwase mdudweni apo ilowo nalowa exinela ukuba kubonwe yena yedwa. Kaukangele sinentlanganiso ekutiwa zezohlanga enye inegama lokuba ‘ Yimbumba.’ Endaweni yokuba zilwe utshaba olupambi kwazo, nanko oka Ngaba selegxeka enye, eyihlisa, ebonisa ukuba eyabo igqitile kwenye ngokulunga. Ngati bekuya kulunga xa ebeqokele wati tina sizila ukutya kabini ngeveki. Enye into Mr- Pelem akukwazi ukukangela into eyoniwa siti yokuba asibakutazi abo basifundisayo ukuba sibe sibakutaza imfundo ngeyingaseko kulendawo. Kaukangele into eninzi ebifunda e Lovedale, Heald Town, &c. namhla iyaqaba inabafazi ngababini inxenye yayo, omnye waye kwindawo epakamileyo kanye, pantsi kuka Mr. Upington, Q.C., iloyelaledumileyo, kodwa upina namhla? Into yona eyinene abo bazigcinileyo izimilo bozifumana indawo ezipakamileyo nokuba kunini. Nangoku amanye azamela i Matriculation Examination xa wena ulibele kukuginyela amate ibedi zabamhlope ongenasabelo kuzo, uyakuti ke mhlobo usaka- ngele koko uve sekusitiwa onantsi sebelala ezibedini zama Ngesi.

Into endiyibonayo kuwe, unga angati noko umntu anxila adabalale anikwe umsebenzi opakamileyo. Kutiwa wati u Major Elliott imfundo entle yenobukolwa. Kwindawo oti akwazi nokuba ndilinene na, ndingati nam andazi kuba andazi ukuba umntu ontsundu makabe njanina ukuze amakowabo ambize ngokuba lilo, andazi nokuba makafilishe Ngesikazi, makatete si Ngesi, makabe ne £135 sinina andinge kuxeleli mna. Namhla ndisatshonela, kodwa ndoyicela ivutiwe.

Elinye Lamatye.

U “HADI” NGEMFUNDO.

Nkosi Mhleli,—Ndivumele kendipose amazwi malunga nenteto ka M. P. ngelinye icala, no E. Lamatye no Wauchope &Co. ngelinye, engezikolo zabantu abantsundu. Ukuba ibingatanga lendawo yayamana kangaka namatuba empumelelo yetu bantsundu, ngendike nditi cwaka, ngokuba ndingasazi isiqalo senteto yomnumzana u M. P. kwa nempendulo ezimalunga naso zamanene abalulekileyo axoxa nawo. Kodwa ngendawo yokuba lombuzo ndiwuqelile ekubeni uyenye yezinto eziti zixoxwe ngabamhlope belilizwe, nditi itsha-ntliziyo malunga nemicimbi yohlanga lingake liwenze amazigxababa. Ngati kum u M. P. ukalazela i Titshala ezingafundanga azite caba ngegama lokuba ngamatye; aze ngokwesibini omeleze inteto yake ngeka Mr. Ross, M.A., aze kanjako ati izikolo zabantsundu mazizimele ngezazo inyawo ; aze ke abe nelizwi eliti abafundisi abalunyusi uhlanga.

Umbuzo onge Titshala umalungu matatu : amabini okuqala ndiyatemba ukuba siyavumelana ngawo sonke, ize kwelesitatu kube lapo izimvo zetu zinganikelana imiva ; kukule ekungati u M. P. akazivakalisi kamnandi kwabo bampendulayo. Lamalungu ngala:—Kuqala kwi Titshala ezimbini, ezifanayo ngesimilo esilungileyo, nangokukutala, kodwa zingalingani ngokufunda; ukuba engafundanga yiyo enesimilo, kanjalo ikwayiyona iwufaneleyo umsebenzi lowo. Kwezi ndawo zombini lamanene ngati akanakuba angavumelani, angavumelani nati kanjalo ; ngoko make sitikefu apa sipuzisane, sitapuze i peace-pipe (inqawa yoxolo), siwuye ngamehlo ummango ka rutu-rutu, olilungu lesitatu. Lowo u’mango singati ukuwubiza yi *modus operandi,* i.e. uhlobo lokungenisa i Titshala ezifundileyo esikundleni sezingafunda- nga. Ngokuteta kwabaxoxa naye, u M. P. uti i Titshala ezingafundanga ‘ ngamatye,’ kanjalo uti ‘ mazikutshwe.’ Ezindawo ke u M. P. ubengaziteti ngomoya oti ‘here I fix my foot’ njengokuba esitsho u E. Lamatye, kodwa ngumoya oti ndandifuna ukunq'ina ubunene benteto yam, umoya ke owahluke kulowo ‘ wonyawo ’ njengokuba intobeko yahlukile eratshini.

Indawo eyotusa abapenduli baka M. P. yile yokuba esiti mazikutshwe i Titshala ezingamatye, bamotuke bade bamnxwale, esiti ngoko akwaba abapenduli bake bebekwazi ukutenga iswekile, bayiti mva entetweni yabo eligqwaba elimnyama tyiki ngokungabi nalubisi, ukuze ati uwabo eyipunga abe enendawo, ebuhlobo ayinakanayo. Anditsho ukuti masipakelane izibembe ; sitetelane ubumuzumuzu bodwa, kodwa nditi pakati kobushushu bengxoxo masingalibali ukuba lowo sipikisana naye linene, kanjalo ngumwetu. Ndawana iyiyimbi engancomekiyo yileyokusuka bati bakuba betutunjelwa yinteto ka M. P. bakale nge Editor ye *Sigidimi,* bafunane nesiqu sayo bangatomakalali bububele bayo ekubeni ibavumele ukuba bazikupe ibongo, no M. P. umniniyo : basuke baxele inkwenkwana ebidlala ukulwa kwenkunzi nenye, eya kunina ilila ; avakale unina esiti iyawayinina Nkeneza? ati yena, impumlo ingxaza umongu, u Sityuda undingqezule! Ngati kuti awunani kanye umoya womnumzana wase Germany, owati xa azakulwa nomnye ngezikali, waqala ngokutandaza wati, Nkosi ndiza kulwa i *dual* ngoko uze undincedise elutshabeni Iwam, uti ukuba akuncedi mna usonge izandla Nkosi kungabiko ungakuye, ube *neutral, ndozixatalaze- la!*

Inteto ka M. P. andiyamkeli yonke, ngayo ndingasuke nditi:— Izingwenye bafondini ziralara, Inamanzi, umfimfita, amnandi

Kodwa noko, anditsho ke ngaburara— Inexolo, namatamb’ andizitandi.

Ukuba kanye uti u M. P. i Titshala ezingafundanga ngamatye, ma- zikutshwe, singati yi Reformer esebenzela engqobokweni ye *root and branch,* oko kukuti uluhlobo Iwabo baguquli-masiko, abati zonke izonakalo zivela engcanjini, ngoko isebe maliwe kunye nomtiwalo; umti udonyulwe nengcambu. Kanjalo amatye la anendawo eginyisa amate. Umfundisi omkulu owaka wako elizweni—umshumayeli woguquko, wati akubona amanqonomfela-ncwadini (book-worms) angaba Farasi, nabapicoti, abangamahola nengcinga (rationalists) angaba Sadusi, wati “ Emxelweni wenu ningazingci ngelokuti, SinoAbraham ubawo wetu, ngokuba ndinixelele u Tixo unako ukuti ku Lamatye u Abram amvelisele abantwana.” Kanjalo nongapezulu kwalo, nongapezulu kwabo bonke abaka bako elizweni, wati ku Simoni wena ungu-Tye, pezu kwelitye ke ndoyakela kona iremente yam. Kanjalo wati ezizinto uzisitelisile ko Siyazi, nase kuqondeni, wati ukuzivelisa kwaba sezintsaneni,” oko kukuti kwabangazinto, okanye ‘ amatye.’ Sibuye sive ukuba izifundi zabapaula aba Postile ukuba ngabangafundanga kwanjengokuba u M. P. epaula ukuba banjalo u Elinye Lamatye, no Wauchope & Co., esingati nalendawo isisikwa. Ndicacise; ndalata ukuba Izibalo ziti izimilo ezilungileyo zikwaba ngalumkanga, kunakwaba fundileyo,ngoko nditi ubutye obu bunendawo eginyisa amate.

U M. P. mhlaumbi angati yena akateti ngakugqoboka nangakushu- mayela, yena uteta ngesikolo sosapo, akateti nga Vangeli, uteta nge Arithmetic, Geography, Spelling nangoku Bala ati abantwana mabafu-